Huweliksvoorbereiding – Love is
Ek is ‘n ma van twee besige woelwater-seuntjies en is reeds tien jaar lank (die meeste van die tyd!) gelukkig getroud. Ek hou van die lekker dinge wat die lewe bied (wat beteken dat jy my in ‘n wip kan vang met ‘n boks sjololade of ‘n yskoue glas witwyn – of twee).
Ek werk met paartjies wat ouers geword het daarom verantwoordelikheid moet neem vir hul gesinne, en ek voel baie sterk daaroor dat ons as ouers ‘n egte, normale lewe moet lei en ’n gesonde voorbeeld vir ons kinders moet stel. Dit beteken dat ons soms ’n kragwoord sal kwytraak, nie net agter toe deure sal baklei nie, soms sal voel dat ons manlief/vroulief letterlik te lyf kan gaan, en partykeer te veel wyn sal drink of te veel sjolokade sal eet. Die vraag is of ons weet hoe om jammer te sê – partykeer ook vir onsself; goed te wees vir mekaar én onsself; en onsself toe te laat om so nou en dan ongebonde te wees sonder om skuldig te voel, met ander woorde, in die volle sin van die woord te leef.
Die lewe bestaan ongelukkig nie net uit perfekte paartjies wat perfekte gesinne word wat in spoggerige huise woon en met die nuutste modelle luukse moters ry nie – die lewe is ook soms seer en sleg en taai. Hoe meer realisties ons is wat die minder aangenaam en mooi aspekte van die lewe betref, hoe gouer ons besef dat ons dit moet aanvaar en verwerk, hoe makliker is dit om weer op ‘n plek te kom waar ons gelukkig en tevrede voel, sonder onnodige bagasie wat die geneigdheid het om ons later te pootjie. Wees braaf en wees gaaf, en wees vir jouself net so goed soos jy vir jou beste vriend of vriendin is.
Huweliksvoorbereiding was last modified: May 17th, 2017 by AdrocBGWG